**ΑΝΑΚΟΙΝΩΣΗ**

Το Τμήμα Οδικών Μεταφορών του Υπουργείου Συγκοινωνιών και Έργων, ανακοινώνει ότι δέχεται αιτήσεις, για συμμετοχή σε γραπτές εξετάσεις για την απόκτηση Επαγγελματικής Άδειας Οδηγού (Ε.Α.Ο) για τις εξής κατηγορίες:

(α) 'Λ' Λεωφορείο, που προγραμματίζονται να γίνουν στις 6 Μαρτίου, 2013

(β) 'Φ' Φορτηγό, που προγραμματίζονται να γίνουν στις 13 Μαρτίου, 2013

(γ) 'Τ' Ταξί, που προγραμματίζονται να γίνουν στις 20 Μαρτίου, 2013

Έντυπα αιτήσεων διατίθενται στα επαρχιακά Γραφεία του Τμήματος Οδικών Μεταφορών καθώς επίσης και στην ιστοσελίδα του Τμήματος στην διεύθυνση [http://rtd.mcw.gov.cy.](http://rtd.mcw.gov.cy/) Οι αιτήσεις θα πρέπει να υποβληθούν στα ταμεία του Τμήματος Οδικών Μεταφορών σε όλες τις πόλεις το αργότερο μέχρι και τις 22 Φεβρουαρίου 2013.

Σημειώνεται ότι Ε.Α.Ο. Μηχανοκινήτων Οχημάτων θα πρέπει να έχουν όλοι όσοι οδηγούν ή επιθυμούν να οδηγούν:

(α) Λεωφορείο οποιασδήποτε κατηγορίας. Στην περίπτωση αυτή η άδεια που θα χορηγείται είναι κατηγορίας ''Λ''

(β) Φορτηγό μηχανοκίνητο όχημα με μικτό επιτρεπόμενο βάρος (μ.β.) 7.500 κιλών και άνω. Στην περίπτωση αυτή η άδεια που θα χορηγείται είναι κατηγορίας ''Φ''

(γ) Ταξί οποιασδήποτε κατηγορίας. Στην περίπτωση αυτή η άδεια που θα χορηγείται είναι κατηγορίας ''Τ''

Εξαιρούνται και δε χρειάζονται Ε.Α.Ο. οι τεχνίτες οχημάτων για σκοπούς άσκησης του επαγγέλματός τους, οι επαγγελματίες εκπαιδευτές οδηγών, οι μαθητευόμενοι για σκοπούς εκπαίδευσης, τα μέλη της Αστυνομικής Δύναμης Κύπρου, του Κυπριακού Στρατού, της Εθνικής Φρουράς ή της Ελληνικής Δύναμης Κύπρου και της Πολιτικής Άμυνας κατά την άσκηση των υπηρεσιακών τους καθηκόντων, καθώς και όσοι οδηγούν λεωφορείο το οποίο κατέχει άδεια οδικής χρήσης για πολύτεκνη οικογένεια.

Οι υπήκοοι άλλων κρατών μελών της Ευρωπαϊκής Ένωσης που κατέχουν Ε.Α.Ο. του Κράτους τους ή Πιστοποιητικό Επαγγελματικής Ικανότητας (ΠΕΙ) εξαιρούνται από τις εξετάσεις αυτές.

Η εξεταστέα ύλη είναι η ακόλουθη:

(α) για την κατηγορία 'Λ' Λεωφορείο, το περιεχόμενο του βιβλίου ''Κατάρτιση Οδηγών Λεωφορείων - Α' Έκδοση'', το οποίο διατίθεται στα βιβλιοπωλεία.

(β) για την κατηγορία 'Φ' Φορτηγό, το περιεχόμενο του βιβλίου ''Κατάρτιση Οδηγών Φορτηγών - Α' Έκδοση'', το οποίο το οποίο διατίθεται στα βιβλιοπωλεία.

(γ) για την κατηγορία 'Τ' Ταξί, το περιεχόμενο του βιβλίου ''Κατάρτιση Οδηγών Ταξί - Α' Έκδοση 2012'', το οποίο το οποίο διατίθεται στα βιβλιοπωλεία.

**ΤΜΗΜΑ ΟΔΙΚΩΝ ΜΕΤΑΦΟΡΩΝ**

 **ΛΕΥΚΩΣΙΑ**

**5 Δεκεμβρίου, 2012**